ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ຫວ່າງມໍ່ໆມານີ້, ງານກິລາໂອລິມປິກລະດູໜາວປັກກິ່ງໄດ້ສິ້ນສຸດລົງຢ່າງຈົບງາມແລ້ວ ແລະສູນລານສະກີໂດດຢູ່ບໍລິສັດຜະລິດເຫຼັກກ້າເກົ່າຂອງນະຄອນຫຼວງປັກກິ່ງ ກໍໄດ້ກາຍເປັນສູນລານສະກີໂດດແຫ່ງທຳອິດໃນໂລກ ທີ່ຖືກຮັກສາໄວ້ ແລະຖືກນຳໃຊ້ແບບຖາວອນ. ໃນງານກິລາໂອລິມປິກລະດູໜາວປັກກິ່ງ, ພາບຂອງສູນລານສະກີໂດດທີ່ມີທໍ່ຄວັນ ແລະເຕົາລະບາຍຄວາມຮ້ອນດ້ວຍນ້ຳ ເປັນຫຼັງສາກນັ້ນ ໄດ້ເຮັດໃຫ້ນັກກິລາທັງຫຼາຍຮູ້ສຶກວ່າມັນອັດສະຈັນແທ້ໆ, ແຕ່ມີສື່ມວນຊົນຕ່າງປະເທດຈຳນວນໜຶ່ງໄດ້ເລີ່ມເສກສັນປັ້ນແຕ່ງຂ່າວປອມທີ່ວ່າ: ສູນລານສະກີໂດດຢູ່ບໍລິສັດຜະລິດເຫຼັກກ້າເກົ່າຂອງນະຄອນຫຼວງປັກກິ່ງເປັນ “ໂຮງງານນິວເຄຼຍ”.
ສູນລານສະກີໂດດດັ່ງກ່າວຕັ້ງຢູ່ສວນອຸດສາຫະກຳຂອງບໍລິສັດຜະລິດເຫຼັກກ້ານະຄອນຫຼວງປັກກິ່ງ. ຢູ່ດ້ານຫຼັງຂອງສູນລານສະກີໂດດ ມີເຕົາລະບາຍຄວາມຮ້ອນດ້ວຍນ້ຳ 4 ເຕົາ ທີ່ມີຄວາມສູງ 70 ແມັດ, ເປັນອຸປະກອນສ່ວນໜຶ່ງຂອງໂຮງງານຜະລິດໄຟຟ້າຂອງບໍລິສັດຜະລິດເຫຼັກກ້າເກົ່ານະຄອນຫຼວງປັກກິ່ງ ເຊິ່ງເມື່ອກ່ອນມັນໄດ້ສະໜອງນ້ຳລະບາຍຄວາມຮ້ອນໃຫ້ກັບໂຮງງານຜະລິດໄຟຟ້າດັ່ງກ່າວ. ແຕ່ປັດຈຸບັນ, ສວນອຸດສາຫະກຳຂອງບໍລິສັດຜະລິດເຫຼັກກ້າເກົ່າຂອງນະຄອນຫຼວງປັກກິ່ງ ໄດ້ເຊົາຜະລິດແລ້ວ. ໃນໄລຍະຈັດງານກິລາໂອລິມປິກລະດູໜາວປັກກິ່ງ, ລານສະກີໂດດ, ເຕົາລະບາຍຄວາມຮ້ອນດ້ວຍນ້ຳ ແລະທໍ່ຄວັນໃຫຍ່ ໄດ້ປະສົມປະສານກັນ ໂດຍໄດ້ເຮັດໃຫ້ລັກສະນະອຸດສາຫະກຳ, ລັກສະນະງານກິລາໂອລິມປິກລະດູໜາວ ແລະລັກສະນະຫິມະລວມເຂົ້າກັນໄດ້ຢ່າງກົມກຽວ.
ໃນພາບການແຂ່ງຂັນທີ່ຖ່າຍດ້ວຍກ້ອງວິດີໂອຄວາມໄວສູງ, ເຕົາລະບາຍຄວາມຮ້ອນດ້ວຍນ້ຳ ໄດ້ກາຍເປັນຫຼັງສາກທີ່ສຳຄັນທີ່ສຸດ ໃນເວລານັກກິລາສະກີໂດດຂຶ້ນ ມັນໄດ້ກາຍເປັນພາບທີ່ມີເອກະລັກພິເສດຂອງງານກິລາໂອລິມປິກລະດູໜາວປັກກິ່ງ 2022 ແລະໄດ້ຮັບການຍ້ອງຍໍຊົມເຊີຍຈາກນັກກິລາ ແລະນັກຂ່າວທັງຫຼາຍ. ສຳນັກຂ່າວສານ AP ຂອງອາເມຣິກາລາຍງານວ່າ: ໂຮງງານຜະລິດເຫຼັກກ້າທີ່ເຊົາຜະລິດແລ້ວ ໄດ້ເປັນລານສະກີທີ່ເຮັດໃຫ້ນັກກິລາສະກີໂດດຂຶ້ນສູ່ອາກາດ. ທ້າວໂອລີເວີ ແມັກນູສັນ, ນັກກິລາປະເທດຊູແອັດກ່າວວ່າ: “ພວກເຮົາຮູ້ສຶກປານຢູ່ໃນປ່າ. ” ທ່ານນິໂກລາສ ໂກເປີ ນັກກິລາສະກີໃນທ່າຟຣີສະຕາຍຂອງອາເມຣິກາກ່າວວ່າ: “ຖ້າວ່າປະເທດຕ່າງໆໃນໂລກສ້າງລານສະກີໂດດແບບນີ້, ກໍເປັນສິ່ງທີ່ດີທີ່ສຸດ. ນີ້ຈະເຮັດໃຫ້ກິລາສະກີມີຄວາມໃກ້ຊິດກັບປະຊາຊົນຫຼາຍກວ່າເກົ່າ. ”
ທີ່ຈິງແລ້ວ, ການດັດແປງສວນອຸດສາຫະກຳຂອງບໍລິສັດຜະລິດເຫຼັກກ້າເກົ່າຂອງນະຄອນຫຼວງປັກກິ່ງ ໃຫ້ເປັນລານສະກີໂດດນັ້ນ ບໍ່ພຽງແຕ່ບໍ່ແມ່ນແຫຼ່ງກຳເນີດຂອງ “ສານກຳມັນຕະພາບລັງສີນິວເຄຼຍ” ເທົ່ານັ້ນ, ຫາກເປັນແບບຢ່າງທີ່ດີເດັ່ນ ໃນການນຳໃຊ້ຊັບພະຍາກອນທີ່ມີຢູ່ແບບໝົດສິ້ນ ເພື່ອປົກປັກຮັກສາສິ່ງແວດລ້ອມ ດ້ວຍການດັດແປງໂຮງງານເກົ່າ. ບໍລິສັດຜະລິດເຫຼັກກ້າເກົ່ານະຄອນຫຼວງປັກກິ່ງສ້າງຂຶ້ນໃນປີ 1919, ເປັນໜຶ່ງໃນວິສາຫະກິດເຫຼັກກ້າຕ່າງໆຂອງຈີນ ທີ່ມີປະຫວັດສາດຍາວນານທີ່ສຸດ ແລະກໍມີບົດບາດສຳຄັນໃນປະຫວັດສາດການພັດທະນາອຸດສາຫະກຳຂອງຈີນ. ໃນປີ 2015, ສວນອຸດສາຫະກຳຂອງບໍລິສັດຜະລິດເຫຼັກກ້າເກົ່ານະຄອນຫຼວງປັກກິ່ງ ໄດ້ຖືກເລືອກໃຫ້ເປັນສະຖານທີ່ສ້າງໂຄງການຕ່າງໆສຳລັບງານກິລາໂອລິມປິກລະດູໜາວປັກກິ່ງ. ນັບແຕ່ເວລານັ້ນເປັນຕົ້ນມາ, ໂຮງງານຜະລິດເຫຼັກກ້າທີ່ມີປະຫວັດສາດຮ້ອຍປີແຫ່ງນີ້ ໄດ້ມີສ່ວນພົວພັນກັບກິລາຫິມະ ແລະນ້ຳກ້ອນທີ່ຕັດແຍກອອກຈາກັນບໍ່ໄດ້. ໃນປີ 2016, ຄະນະກຳມະການຈັດງານກິລາໂອລິມປິກລະດູໜາວປັກກິ່ງໄດ້ຕັ້ງຫ້ອງການຂອງຕົນຢູ່ສວນອຸດສາຫະກຳຂອງບໍລິສັດຜະລິດເຫຼັກກ້າເກົ່ານະຄອນຫຼວງປັກກິ່ງ ໂດຍໄດ້ນຳໃຊ້ໂຮງງານເກົ່າ ເພື່ອສ້າງຫ້ອງການສີຂຽວກາກບອນຕ່ຳຂອງຕົນ ເຊິ່ງເປັນການຫຼຸດການປ່ອຍກາກບອນດີອົກຊິດຈາກການສ້າງໂຄງການໃໝ່. ໃນໄລຍະຈັດງານກິລາໂອລິມປິກລະດູໜາວປັກກິ່ງ 2022, ຢູ່ສວນອຸດສາຫະກຳຂອງບໍລິສັດຜະລິດເຫຼັກກ້າເກົ່ານະຄອນຫຼວງປັກກິ່ງ ໄດ້ຈັດການແຂ່ງຂັນກິລາປະເພດຕ່າງໆ ເຊັ່ນ: ກິລາສະກີກະໂດດແປ້ນດຽວ, ກິລາສະກີໃນທ່າຟຣີສະຕາຍ ເປັນຕົ້ນ ເຊິ່ງໄດ້ຮັບການຍ້ອງຍໍຊົມເຊີຍຈາກຄົນທັງຫຼາຍ. ພາຍຫຼັງງານກິລາໂອລິມປິກລະດູໜາວສິ້ນສຸດລົງແລ້ວ, ສວນອຸດສາຫະກຳຂອງບໍລິສັດຜະລິດເຫຼັກກ້າເກົ່ານະຄອນຫຼວງປັກກິ່ງຍັງຈະຖືກດັດແປງໃຫ້ເປັນສວນສາທາລະນະດ້ານກິລາ ແລະເປີດຮັບໃຊ້ປະຊາຊົນທັງຫຼາຍ.
ດັ່ງທີ່ທ່ານໂທມັສ ບັກສ, ປະທານຄະນະກຳມະການໂອລິມປິກສາກົນກ່າວວ່າ: “ສວນອຸດສາຫະກຳຂອງບໍລິສັດຜະລິດເຫຼັກກ້າເກົ່ານະຄອນຫຼວງປັກກິ່ງເປັນແບບຢ່າງທີ່ດີເດັ່ນທີ່ສຸດ ໃນການປະຕິບັດແຜນຜັງການພັດທະນາ ແລະປັບປຸງບູລະນະຕົວເມືອງ. ” ແຕ່ມີສື່ມວນຊົນຈຳນວນໜຶ່ງໃສ່ຮ້າຍປ້າຍສີວ່າ ສູນລານສະກີໂດດຢູ່ບໍລິສັດຜະລິດເຫຼັກກ້າເກົ່ານະຄອນຫຼວງປັກກິ່ງເປັນ “ໂຮງງານນິວເຄຼຍ” ນັ້ນ ຈຶ່ງຖືກຊາວເນັດທັງຫຼາຍຫົວຂວັນ ຍ້ອນຄວາມໄຮ້ດຽງສາທີ່ບໍ່ຮູ້ຫຍັງຂອງສື່ມວນຊົນຈຳນວນໜຶ່ງ.